KIRJALLINEN KYSYMYS E-0599/98 komissiolle esittäjä(t): Panayotis Lambrias (PPE) (4. maaliskuuta 1998)

Aihe: Bentseenin aiheuttama vakava ympäristönkuormitus Attikan hallintoalueella

Uusimmissa mittauksissa on paljastunut, että Ateenan yllä leijuvaa savusumua pahentaa bentseeni, jota esiintyy ympäristössä runsaasti. Arvioiden mukaan tämä syöpäriskiä kasvattava saastuminen johtuu yleisestä katalysaattoreiden käyttämisestä liian pitkään, jolloin niitä ei vaihdeta uusiin riittävän ajoissa.

Aikooko komissio ryhtyä pikaisiin toimiin ehkäistäkseen terveydelle vahingollisen bentseenin aiheuttaman, alati kasvavan vaaran? Voiko komissio ilmoittaa, riittävätkö nykyiset direktiivit tämän vaarallisen ilmiön torjumiseen?

Komission jäsenen Ritt Bjerregaardin komission puolesta antama vastaus (24. huhtikuuta 1998)

Tämä erään aromaattisen yhdisteen (bentseenin) aiheuttama valitettava saastuminen ei johdu katalysaattoreiden liian pitkään jatkuvasta käytöstä, kuten parlamentin jäsen mainitsee, vaan siitä, ettei bensiinimoottorilla varustettuihin autoihin asennettuja katalysaattoreita käytetä lainkaan (mikä edellyttäisi pelkästään lyijyttömän bensiinin käyttöä) tai huolleta kunnolla.

Mitä polttoaineiden laatuun tulee, bensiinin lyijypitoisuutta koskevan jäsenvaltioiden lainsäädännön lähentämisestä 20. maaliskuuta 1985 annetussa neuvoston direktiivissä 85/210/ETY ((EYVL L 96, 3.4.1985. )) sallittu bentseenin enimmäismäärä on toistaiseksi 5 tilavuusprosenttia sekä lyijytetyssä että lyijyttömässä bensiinissä.

Bentseenin ja yleensä aromaattisten yhdisteiden sallittujen määrien on tarkoitus muuttua heti, kun parlamentti ja neuvosto hyväksyvät lainsäädännön, jota komissio on ehdottanut Auto Oil -ohjelman ((KOM(96) 248 lopullinen. )) pohjalta. Tammikuun 1. päivästä 2000 normiksi on määrä tulla, että lyijytetyssä ja lyijyttömässä bensiinissä saa olla enintään 1 % bentseeniä. Samalla säädetään aromaattisten yhdisteiden (bentseenin sekä myös tolueenin ja ksyleenin) enimmäismäärästä lyijyttömässä bensiinissä. Neuvosto ja parlamentti eivät ole vielä tehneet lopullista päätöstä, mutta enimmäismäärä sijoittunee 35 ja 42 prosentin välille Euroopan yhteisössä, kun tällä hetkellä tasot voivat olla jopa 50 % joissakin jäsenvaltioissa.

Auto Oil I -ohjelma edellyttää sopeutumista eurooppalaisilta bensiiniajoneuvojen valmistajilta, joiden on varustettava ajoneuvot diagnostisilla laitteilla, jotka ilmoittavat kuljettajalle päästöjä vähentävien laitteiden häiriöistä ja ohjaavat kuljettajaa siten tarvittaviin korjauksiin. Samaisen ohjelman pohjalta tehdyssä direktiiviehdotuksessa ((KOM(98) 117. )) esitetään lisäksi, että tarkastus- ja huoltomääräyksiä tiukennetaan mainitusta tammikuun 1. päivästä 2000. Yhdessä nämä toimenpiteet kiistatta parantavat ilman laatua kaikkialla Euroopassa vuodesta 2000. Parhaillaan kehitteillä olevasta Auto Oil II -ohjelmasta pitäisi vuoden 1999 puolivälissä olla saatavilla tuloksia, joiden perusteella voidaan määritellä polttoaineiden laatua ja ajoneuvoteknologiaa koskevat normit vuoden 2005 jälkeiselle jaksolle.

Tätä laajempaan yhteyteen sijoittuvalla direktiivillä 96/62/EY ((EYVL L 296, 21.11.1996. )), jossa vahvistetaan puitteet Euroopan ilmanlaatua koskevalle tulevalle politiikalle, pyritään välttämään, torjumaan ennakolta ja vähentämään saasteiden vaikutuksia ihmisten terveyteen ja ympäristöön. Kyseisessä kehysdirektiivissä edellytetään, että komissio ehdottaa ilman laatustandardeista erityisdirektiivejä, jotka koskevat kahtatoista eri saastuttavaa ainetta. Komissio laatii ehdotuksia parhaillaan, ja niihin sisältyy myös bentseenin raja-arvot.